हैदराबाद के ड्राइवर ने ऑस्ट्रेलिया दौरे से पहले किया फोन, पैसों का लालच दिया
IPL 2023: Fixing Scandal in RCB Team, Driver Arrested for Contacting Mohammad Siraj इंडियन प्रीमियर लीग (IPL) का 16वां सीजन जारी है। लीग स्टेज के 25 मैच हो चुके हैं। एक बार फिर IPL में फिक्सिंग का मामला सामने आया है। रिपोर्ट के मुताबिक, एक ड्राइवर ने फोन के जरिए मोहम्मद सिराज से संपर्क किया
रॉयल चैलेंजर्स बेंगलुरु (RCB) के गेंदबाज मोहम्मद सिराज ने BCCI से एक फोन कॉल की शिकायत की है। सिराज ने कहा कि एक व्यक्ति ने उन्हें फोन किया था और टीम के अंदर की खबर मांगी। BCCI और एंटी करप्शन यूनिट (ACU) इस मामले की जांच में जुट गई हैं।
न्यूज एजेंसी PTI को इस मामले की जानकारी रखने वाले BCCI अधिकारी ने बताया कि सिराज को फोन करने वाला हैदराबाद का एक ड्राइवर है। वह सट्टेबाजी का आदी है। मैच में बहुत सारा पैसा सट्टेबाजी में हारने के बाद उसने यह कॉल की थी। इस व्यक्ति ने सिराज को पैसों का लालच भी दिया था। यह घटना ऑस्ट्रेलिया के भारत दौरे पर आने से ठीक पहले की है। ऑस्ट्रेलियाई टीम ने इसी साल फरवरी और मार्च के महीने में भारत का दौरा किया था।
फोन करने वाला गिरफ्तार, सट्टेबाजी में लाखों हार चुका
जांच एजेंसी के अधिकारियों ने सिराज को फोन करने वाले को गिरफ्तार कर लिया है। अधिकारी ने न्यूज एजेंसी को बताया कि यह व्यक्ति मैचों में सट्‌टेबाजी में लाखों रुपए हार चुका है। टीम के साथ ACU का अधिकारी होता है। वह खिलाड़ियों की हर गतिविधि पर नजर रखता है।
ACU अधिकारी खिलाड़ियों को क्या करें और क्या न करें, इसकी भी जानकारी देता है। अगर किसी खिलाड़ी से कोई अनजान व्यक्ति किसी भी माध्यम से संपर्क करता है तो खिलाड़ियों को तुरंत इसकी जानकारी ACU अधिकारियों को देनी होती है। यदि कोई प्लेयर जानकारी नहीं देता है, तो उसके खिलाफ कार्रवाई होती है।
2013 में स्पॉट फिक्सिंग में लगा था श्रीसंत पर बैन
IPL में स्पॉट फिक्सिंग का मामला पहले भी सामने आ चुका है। साल 2013 में राजस्थान रॉयल्स के तीन खिलाड़ियों एस श्रीसंत, अंकित चव्हाण और अजित चंदीला पर फिक्सिंग के आरोप लगे थे। जांच एजेंसी ने पाया था कि इस सीजन के तीन मैचों में स्पॉट फिक्सिंग हुई थी। इन तीनों के अलावा 23 लोगों को गिरफ्तार किया गया था। इसमें कई बड़े लोगों का भी नाम सामने आया था। इसमें विंदु दारा सिंह भी शामिल थे।
वहीं राजस्थान रॉयल्स के कोओनर राज कुंद्रा और चेन्नई सुपर किंग्स से जुड़े गुरुनाथ मय्यपन का भी नाम शामिल था। कमेटी ने साल 2015 में राजस्थान रॉयल्स और चेन्नई सुपर किंग्स को 2 साल के लिए बैन कर दिया था। वहीं, फिक्सिंग में शामिल प्लेयर्स पर आजीवन प्रतिबंध लगा दिया गया था। वहीं साल 2019 में BCCI ने श्रीसंत से आजीवन बैन हटाकर 7 साल कर दिया। वहीं अन्य दोनों क्रिकेटरों पर से भी बाद में आजीवन प्रतिबंध हटा कर सजा को कम कर दिया गया।
क्रिकेट में मैच फिक्सिंग के कुछ बड़े मामले
2000, हैंसी क्रोनिए: क्रिकेट इतिहास के सबसे बड़े मैच फिक्सिंग में साल 2000 का मामला शामिल है। उस साल क्रिकेट मैच फिक्सिंग के सबसे बड़े घोटाले के मुख्य आरोपी बुकी संजीव चावला पर साउथ अफ्रीकी क्रिकेटर हैंसी क्रोनिए के साथ मैच फिक्सिंग का आरोप लगा था। जिसके बाद क्रोनिए पर आजीवन प्रतिबंध लगा दिया गया था।
1990, सलीम मलिक: इसी तरह का एक मामला 90 के दशक का है। जब 1990 में पाकिस्तान में मैच फिक्सिंग को लेकर कोहराम मच गया था। उस विवाद में पाकिस्तानी क्रिकेटर सलीम मलिक पर आजीवन बैन लगा था।
1994, शेन वॉर्न और मार्क वॉ: साल 1994 में ऑस्ट्रेलिया के दो नामी क्रिकेटर्स शेन वॉर्न और मार्क वॉ भी मैच फिक्सिंग में फंसे थे। ऑस्ट्रेलियाई टीम श्रीलंका दौरे पर थी, तब इन दोनों खिलाड़ियों को भारतीय सट्टेबाज को जानकारी के बदले रिश्वत लेने का दोषी पाया गया था।
स्पोर्ट्स की अन्य खबरें....
मार्करम के दो फ्लाइंग कैच: हैदराबाद और मुंबई मैच के मोमेंट्स
इंडियन प्रीमियर लीग (IPL) में मंगलवार को सनराइजर्स हैदराबाद और मुंबई इंडियंस के बीच मुकाबले में MI ने 14 रन से जीत दर्ज की। मुंबई के कैमरून ग्रीन प्लेयर ऑफ द मैच रहे। पूरी खबर पढ़ने के लिए यहां क्लिक करें। 
भारत के खिलाफ WTC-फाइनल के लिए ऑस्ट्रेलियाई टीम का ऐलान
वर्ल्ड टेस्ट चैंपियनशिप फाइनल के लिए ऑस्ट्रेलिया ने 17 सदस्यीय टीम की घोषणा कर दी है। फाइनल 7 से 11 जून के बीच इंग्लैंड के ओवल मैदान में खेला जाएगा। यह फाइनल मुकाबला इंडिया और ऑस्ट्रेलिया के बीच होना है। पूरी खबर पढ़ने के लिए यहां क्लिक करें। 